b'\n_START_ARTICLE_\nRajut kuviot\n_START_SECTION_\nJuoni\n_START_PARAGRAPH_\nL\xc3\xa4hteet:_NEWLINE_Elokuva kertoo levottomasta ja helposti \xc3\xa4rsyyntyv\xc3\xa4st\xc3\xa4 \xc3\xb6ljynporausty\xc3\xb6ntekij\xc3\xa4st\xc3\xa4 Bobby Dupeasta, joka on j\xc3\xa4tt\xc3\xa4nyt taakseen sivistyskotinsa ja tulevaisuutensa lahjakkaana konserttipianistina muttei ilmeisesti ole kertonut taustastaan nykyisille ty\xc3\xb6tovereilleen._NEWLINE_Kun h\xc3\xa4nen tarjoilijavaimonsa Rayette tulee raskaaksi ja paras yst\xc3\xa4v\xc3\xa4 Elton pid\xc3\xa4tet\xc3\xa4\xc3\xa4n huoltoaseman ry\xc3\xb6st\xc3\xb6st\xc3\xa4, Bobby ottaa yll\xc3\xa4tt\xc3\xa4en lopputilin ja l\xc3\xa4htee tapaamaan konserttipianistina ty\xc3\xb6skentelev\xc3\xa4\xc3\xa4 sisartaan Partitaa Los Angelesiin. Sisko kertoo heid\xc3\xa4n is\xc3\xa4ns\xc3\xa4 olevan tekem\xc3\xa4ss\xc3\xa4 kuolemaa ja kehottaa Bobbya tulemaan tapaamaan is\xc3\xa4\xc3\xa4 vuosien j\xc3\xa4lkeen heid\xc3\xa4n lapsuudenkotiinsa Washingtonin osavaltiossa._NEWLINE_Bobby ottaa vastahakoisesti matkalle mukaansa Rayetten, koska t\xc3\xa4m\xc3\xa4 on uhannut tappaa itsens\xc3\xa4 jos Bobby j\xc3\xa4tt\xc3\xa4\xc3\xa4 h\xc3\xa4net. Ajomatkalla pohjoiseen he ottavat kyytiin kaksi naista, jotka ovat matkalla Alaskaan. Kuuluisassa kohtauksessa seurue lent\xc3\xa4\xc3\xa4 ulos tienvarsiravintolasta jouduttuaan riitaan joustamattoman tarjoilijan kanssa erikoistilauksistaan._NEWLINE_Perill\xc3\xa4 Bobby j\xc3\xa4tt\xc3\xa4\xc3\xa4 vaimonsa motellihuoneeseen ja jatkaa matkaansa Pugetinsalmen saaressa sijaitsevaan perheens\xc3\xa4 kotiin. Siell\xc3\xa4 h\xc3\xa4n l\xc3\xb6yt\xc3\xa4\xc3\xa4 Partitan leikkaamassa is\xc3\xa4ns\xc3\xa4 hiuksia, mutta is\xc3\xa4 ei vaikuta tunnistavan poikaansa. Illallisella h\xc3\xa4n tapaa viulistiveljens\xc3\xa4 ja t\xc3\xa4m\xc3\xa4n pianistimorsiamen Catherinen. Bobby ja Catherine ihastuvat ja harrastavat seksi\xc3\xa4._NEWLINE_Rayette kyll\xc3\xa4styy yksin\xc3\xa4iseen motelliin ja ilmestyy Dupean perheen taloon ennalta ilmoittamatta. Luokkaerot k\xc3\xa4rjistyv\xc3\xa4t kun perheen nokkava tuttava Samia pilkkaa Rayettea, mist\xc3\xa4 Bobby suuttuu. Bobby yritt\xc3\xa4\xc3\xa4 saada Catherinea l\xc3\xa4htem\xc3\xa4\xc3\xa4n matkaansa, mutta t\xc3\xa4m\xc3\xa4 ei suostu. Bobby ja Rayette l\xc3\xa4htev\xc3\xa4t pois talosta yhdess\xc3\xa4, mutta heid\xc3\xa4n pys\xc3\xa4htyess\xc3\xa4\xc3\xa4n huoltamolla Rayette menee kahvilaan ja Bobby liftaa yll\xc3\xa4tt\xc3\xa4en pohjoiseen menev\xc3\xa4n rekan kyytiin ja j\xc3\xa4tt\xc3\xa4\xc3\xa4 Rayetten ja autonsa huoltamolle.\n_START_SECTION_\nVastaanotto\n_START_PARAGRAPH_\nJack Nicholson oli roolity\xc3\xb6st\xc3\xa4\xc3\xa4n Oscar-ehdokkaana. Elokuva vauhditti Nicholsonin uraa h\xc3\xa4nen Easy Riderissa tekem\xc3\xa4ns\xc3\xa4 roolin jatkona ja oli alku Nicholsonin ja Rafelsonin nelj\xc3\xa4n elokuvan mittaiselle yhteisty\xc3\xb6lle. Karen Black oli ehdolla parhaan naissivuosan sarjassa ja sai roolity\xc3\xb6st\xc3\xa4\xc3\xa4n Golden Globe -palkinnon._NEWLINE_Rajut kuviot oli Oscar-ehdokkaana my\xc3\xb6s parhaan elokuvan ja parhaan alkuper\xc3\xa4isk\xc3\xa4sikirjoituksen sarjoissa sek\xc3\xa4 nelj\xc3\xa4ss\xc3\xa4 Golden Globe -palkintokategoriassa._NEWLINE_VideoHound\xe2\x80\x99s Golden Movie Retriever antaa Rajuille kuvioille t\xc3\xa4ydet nelj\xc3\xa4 t\xc3\xa4hte\xc3\xa4 ja kehuu etenkin p\xc3\xa4\xc3\xa4n\xc3\xa4yttelij\xc3\xb6iden suorituksia. My\xc3\xb6s Roger Ebert antoi elokuvalle t\xc3\xa4ydet nelj\xc3\xa4 t\xc3\xa4hte\xc3\xa4.'